บัวหลวงคาดยอดรูดบัตรปีหน้าโต16-17 %
แบงก์กรุงเทพคาดยอดรูดบัตรเครดิตปีหน้าโต 16-17 % เผยบาทแข็งไม่กระตุ้นคนใช้จ่ายต่างประเทศ
2 พ.ย. 2553

แบงก์กรุงเทพคาดยอดรูดบัตรเครดิตปีหน้าโต 16-17 % เผยบาทแข็งไม่กระตุ้นคนใช้จ่ายต่างประเทศ
นายโชค ณ ระนอง ผู้จัดการสายบัตรเครดิต ธนาคารกรุงเทพ กล่าวว่า คาดว่ายอดการใช้จ่ายผ่านบัตรเครดิตในปีหน้าจะขยายตัวที่ 16-17 % ซึ่งดีกว่าในปีนี้ที่คาดว่าจะมียอดการใช้จ่ายผ่านบัตรเครดิตของธนาคารเติบโตอยู่ที่ 14-15 % เนื่องจากเศรษฐกิจในปีหน้าจะนิ่งมากขึ้นและการแข่งขันทางด้านอุปทานสูง ซึ่งจะส่งผลให้สินเชื่อประเภทบัตรเครดิตขยายตัวได้ดี
นายโชค กล่าวว่า ยอดการใช้จ่ายผ่านบัตรเครดิตในต่างประเทศในเดือนที่ผ่านมามีการปรับตัวเพิ่มสูงขึ้น แต่คาดว่าน่าจะเป็นผลมาจากเป็นช่วงที่เด็กนักเรียนปิดเทอม จึงทำให้มีการเดินทางท่องเที่ยวไปยังต่างประเทศเพิ่มขึ้น โดยหากเทียบกับช่วงเดียวกันของปีที่ผ่านๆมายอดการใช้จ่ายยังถือว่าอยู่ในเกณฑ์ปกติ ส่วนปัจจัยเรื่องค่าเงินบาทที่แข็งค่านั้น ยังไม่ส่งผลต่อพฤติกรรมของผู้ใช้บัตรเครดิตมากนัก
"เดือนที่แล้วเป็นช่วงสกูล เบรก ตัวเลขการรูดบัตรอาจจะเพิ่มสูงขึ้นบ้าง แต่ไม่ได้เป็นผลมาจากเรื่องค่าบาทแข็ง ที่หลายคนเชื่อว่าจะทำให้ยอดการใช้จ่ายในต่างประเทศสูงขึ้น ซึ่งหากพิจารณาจากสถิติในปีที่ผ่านๆมา การใช้จ่ายยังอยู่ในเกณฑ์ปกติ" นายโชค กล่าว
สำหรับกลยุทธ์ในปีหน้าธนาคารอาจจะขยายการออกบัตรร่วมกับธุรกิจต่างๆ(Co-Brand) เพื่อเพิ่มฐานลูกค้า โดยล่าสุดได้เปิดตัวบัตรเครดิตแพลทินัมร่วมกับโรงพยาบาลบำรุงราษฎร์ ที่คาดว่าภายใน 1 ปีจะเพิ่มฐานบัตรได้ 15,000 ใบ 
"สาเหตุที่เราเจาะกลุ่มโรงพยาบาล เพราะเล็งเห็นว่าคนกรุงเทพในปัจจุบันให้ความสนใจกับสุขภาพมากขึ้น โดยก่อนหน้านี้เราก็ได้ร่วมมือกับโรงพยาบาลรามาและผลตอบรับออกมาค่อนข้างดี เพิ่มยอดบัตรได้ถึง 1 หมื่นใบและมียอดการใช้จ่ายถึง 12,000 บาทต่อใบ"นายโชค กล่าว